En 62-årig mand fra Aalborg blev lørdag morgen anholdt og sigtet for at have slået en 20-årig kvinde med et otte kilo tungt jernstativ. Kvinden, der også er fra Aalborg, har forklaret, at hun blev slået fire gange på kroppen og to gange i hovedet. - Kvinden er blevet undersøgt på skadestuen, hvor lægen siger, at hun har skader på næsen, der tyder på, at den er brækket, siger vagtchef Frank Liltorp, Nordjyllands Politi. Politiet har sigtet manden for grov vold og fremstillede ham lørdag i grundlovsforhør ved Retten i Hjørring med krav om varetægtsfængsling. Her valgte dommeren imidlertid at løslade manden. - Det er tilsyneladende ikke tilstrækkeligt godtgjort, at manden er skyldig i den vold, som kvinden siger, hun er blevet udsat for, siger Frank Liltorp. Anklageren kærede på stedet løsladelsen til Vestre Landsret. Overfaldet skete på en legeplads i Aalborg, hvor kvinden opholdt sig sammen med en veninde. Kvinderne har forklaret til politiet, at der ikke gik nogen konflikt forud. - Den 20-årige sad på en gynge på legepladsen sammen med sin veninde, da manden opsøgte dem, siger Frank Liltorp. Jernstativet, som manden brugte som våben, beskrives som et sammensvejset jernstativ på otte kilo. Politiet anholdt den 62-årige allerede fredag aften, men han blev løsladt igen. Lørdag morgen vurderede politiets jurister imidlertid, at hans forseelse var alvorlig nok til en sigtelse efter straffelovens paragraf om grov vold. Derfor blev manden anholdt igen lørdag morgen og fremstillet i grundlovsforhør, hvor han dog igen blev løsladt. Vestre Landsret ventes at behandle kæren mandag. /ritzau/

Referat:
En mand fra Aalborg er sigtet for tilsyneladende helt umotiveret at have slået en ung kvinde med et jernstativ.